La Bibia piemontèisa/Testament Vej/Surtia/Surtia 38


Surtìa

38

L’autar dj’olocàust 

Bessalel, peui, a l’ha dovrà ‘d bòsch ëd gasìa për fabriché l’autar quadrà për j’olocàust. A l’era largh doe branche, longh doe branche e àut ses branche. Dal midem tòch a l'ha fàit sponté coma ‘n còrn për mincadun dij sò quat canton. A l’ha 'rvëstì tut l’autar ëd bronz. Ëd bronz a l’ha fàit ëdcò tùit j’asi dl’autar: dij vas për cheuje la sënner, ëd palëtte, ëd gaviòt, ëd forchetton, e ‘d brasé. Për l’autar a l’ha ‘dcò fàit na grija ‘d bronz a forma ‘d rèij e a la butala sota la curnis ëd l’autar fin-a a la metà dl'autëssa. A l’ha fàit fonde quatr anèj e a l’ha fissaje ai quat canton ëd la grija ‘d bronz për feje passé le stanghe. Le stanghe a l’ha fàje ‘d bòsch ëd gasìa, a l’ha arvëstìe ‘d bronz, e a l’ha faje passé ant j’anèj ch’a-i ero ai fianch dl’autar për podèjlo trasporté. L’autar drinta a l’era veuid e a l’era fàit ëd plance. Ëd bronz peui chiel a l’ha fàit ël lavàbos con ij sò sostegn. A l’ha otnulo da jë spe-cc ëd bronz donà da le fomne ch’a servìo a l’intrada dël Tabërnàcol.

La cort dël Tabërnàcol 

Apress ëd lòn, Bessalel a l’ha fabricà la cort dël Tabërnàcol ch’a l’era cintà da ‘d tèile fàite ‘d lin bin filà. An sël fianch meridional coste tèile as estendìo për na longhëssa ‘d sinquanta méter. A l’ero sostnùe da vint pianton bin fissà an sù vint sòcoj ‘d bronz. Le tèile a l’ero tacà sù con dj’ansin e d’anèj d’argent. Ant l’istessa manera a l’ha fàit na série ‘d tèile për ël fianch nòrd - sinquanta méter ëd tèile sostnùe da vint pianton fissà bin a 'd sòcoj ëd bronz. Le tèile a l’ero ‘dcò tacà sù con dj’ansin e d’anèj d’argent. Al fianch ëd ponent, le tèile as estendìo për vintessinch méter. A l’avìo des pianton con ij sò des sòcoj. J’ansin e j’anèj ch’a-j tnisìo sù a l’ero d’argent. Ël fianch ch’a dà a levant a l’era ‘dcò ëd vintessinch méter. L’intrada dla cort a l’era an sël fianch ëd levant fianchegià da doe tèile. La tèila 'd drita a l’era ‘d set méter e a l’era sostnùa da tre pianton fissà an tre sòcoj. La tèila an sël fianch d'ësnìstra a l’era ‘dcò ‘d set méter e a l’era sostnùa da tre pianton fissà an tre sòcoj. Tute le tèile dovrà për la cort a l’ero fàite ‘d lin bin filà. Minca ‘n pianton a l’avìa ‘n sòco ‘d bronz, e j’ansin e j’anèj a l’ero d’argent. La ponta dij pianton ëd la cort a l’era arvëstìa d’argent, e j’anèj ch’a sërvìo për tnì sù le tèile a l’ero fàit d’argent. Ëd lin bin filà chiel a l’ha fàit la tèila për l’intrada 'd la cort e a l’ha brodalo con ëd fil tenzù ‘d pórpra violëtta, vërmèja e scarlata. A l’era larga doi méter e àuta doi méter e mes, l’istess ëd le tèile 'd la cort. A l’era tnùa sù da quat pianton, mincadun fissà bin an sij sòcoj ëd bronz. Le ponte dij pianton a l’ero arvëstìe d’argent e j’anèj a j’ero ‘dcò d’argent. Tùit ij pichèt për sostnì ‘l  Tabërnàcol e la cort ch’a-j stasìa dantorn a l’ero ‘d bronz.

Inventari dij materiaj 

Për órdin ëd Mosè, ij Levita, sota la diression d’Itamar, fieul ëd ël sacerdòt Aron, a l’han fàit n’inventari dël material ch’a l’era stàit dovrà ant la fabricassion dël Tabernàcol ëd l’Aleansa. Bessalel, fieul d’Uri e novod d’Ur, ëd la tribù ‘d Giuda, a l’ha fàit tut lòn che Nosgnor a l’avìa comandà a Mosè. Sò colaborator a l’era Oliab, fieul d’Achisamach, ëd la tribù ‘d Dan, sislador e artista brodeur ëd tëssù ‘d lin fin tenzù ‘d pórpra violëtta, vërmèja o scarlata.

L’òr dovrà ant la fabricassion ëd ël Santuari, l’òr ch’a l’era stàit n’oferta dël pòpol, a pèisava an tut mila chilo, conforma l’unità ‘d pèis ufissial dël Santuari. La quantità d’argent cujìa an tra coj ch’a j’ero stàit anregistrà ant ël censiment ëd la comunità, a l’era ‘d tre mila quatsent e vint chilo, conform a l’unità ‘d pèis ufissial dël Santuari. Costa quantità a corispond a l’oferta ‘d sinch grama d’argent për testa, val a dì la metà dl’unità ‘d pèis ufissial dël Santuari, ëd mincadun dij sessent tre mila sincsent e sinquanta anregistrà dal censiment da l’età ‘d vint agn an sù. Për fonde ij sent sòcoj corespondent al Santuari e a sò Vel, a son dovrasse tre mila quatsent chilo d’argent, l’é a dì, trantequat chilo për sòco. Con ij vint chilo d’argent ch’a l’é restaje a l’han faje ij rampin e j’anèj dij pianton e a l’han arvëstì ij capitej.

Ël pèis dël bronz presentà a Nosgnor a l’era ‘d doi mila quatsent vintun chilo.  Ës bronz a l’é stàit dovrà për fé ij sòcoj dl’intrada dla Tenda dël Rëscontr, l’autar ëd bronz con soa grija e tùit j’asi dl’autar, ij sòcoj dla cort tut dantorn, ij sòcoj dl’intrada dla cort, tùit ij pichet dël Tabernacol e tùit ij pichet ëd la cinta dla cort.

Nòte 

Bibia
Testament Vej
Surtia